b'\n_START_ARTICLE_\nRok \xc5\xbditko\n_START_SECTION_\n\xc5\xbdivljenje in delo\n_START_PARAGRAPH_\nMed letoma 1991 in 1997 je \xc5\xbeivel v Bruslju. Tu je kon\xc4\x8dal Francoski licej Jeana Monneta (LFB) z znanstvenim bakalavreatom niza S. Leta 2002 je diplomiral na Fakulteti za matematiko in fiziko v Ljubljani (FMF) Univerze v Ljubljani (UL) z nalogo Elektronska transmitivnost nanoskopskih \xc5\xbei\xc4\x8dk in obro\xc4\x8dev, opisanih z modeli mo\xc4\x8dno koreliranih elektronov (Electronic transmittivity of nanoscopic wires and rings, described using models of strongly correlated electrons). Za diplomo je prejel Pre\xc5\xa1ernovo nagrado \xc5\xa1tudentom UL za leto 2002. Po diplomi je za\xc4\x8del na isti fakulteti \xc5\xa1tudirati fiziko kondenzirane snovi._NEWLINE_18. maja 2007 je doktoriral na FMF z disertacijo Ve\xc4\x8ddel\xc4\x8dni pojavi pri resonan\xc4\x8dnem tuneliranju elektronov skozi nanostrukture (Many-particle effects in resonant tunneling of electrons through nanostructures) pod mentorstvom Janeza Bon\xc4\x8de in komentorstvom Igorja Mu\xc5\xa1evi\xc4\x8da. Za to svoje doktorsko delo je leta 2008 prejel zlati znak Jo\xc5\xbeefa Stefana IJS. Leta 2008 se je podoktorsko izpopolnjeval na Univerzi v G\xc3\xb6ttingenu in bil na tej univerzi asistent pri predmetu Uvod v programiranje v naravoslovju (Introduction to programming in natural science). Od leta 2009 \xc5\xbeivi in dela v Ljubljani. _NEWLINE_Razvil je programski paket \xc2\xbbNRG Ljubljana\xc2\xab\xc2\xa0za re\xc5\xa1evanje problema kvantnih ne\xc4\x8disto\xc4\x8d s pomo\xc4\x8djo tehnike numeri\xc4\x8dne renormalizacijske grupe. Temelje renormalizacijske grupe za potrebe statisti\xc4\x8dne teorije polja sta razvila Wilson leta 1971 in 1975, ter Kadanoff leta 1966. Wilson je za ta dose\xc5\xbeek leta 1982 prejel Nobelovo nagrado za fiziko. _NEWLINE_V sloven\xc5\xa1\xc4\x8dino je prevedel prva dva dela u\xc4\x8dbenika fizike Landaua in Lif\xc5\xa1ica Te\xc4\x8daj teoreti\xc4\x8dne fizike Landaua in Lif\xc5\xa1ica (\xd0\x9a\xd1\x83\xd1\x80\xd1\x81 \xd1\x82\xd0\xb5\xd0\xbe\xd1\x80\xd0\xb5\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xbe\xd0\xb9 \xd1\x84\xd0\xb8\xd0\xb7\xd0\xb8\xd0\xba\xd0\xb8 \xd0\x9b\xd0\xb0\xd0\xbd\xd0\xb4\xd0\xb0\xd1\x83 \xd0\xb8 \xd0\x9b\xd0\xb8\xd1\x84\xd1\x88\xd0\xb8\xd1\x86\xd0\xb0) \xe2\x80\x93 Mehanika (\xd0\x9c\xd0\xb5\xd1\x85\xd0\xb0\xd0\xbd\xd0\xb8\xd0\xba\xd0\xb0) in Klasi\xc4\x8dna teorija polja (\xd0\x9a\xd0\xbb\xd0\xb0\xd1\x81\xd1\x81\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd1\x82\xd0\xb5\xd0\xbe\xd1\x80\xd0\xb8\xd1\x8f \xd0\xbf\xd0\xbe\xd0\xbb\xd1\x8f). U\xc4\x8dbenik sta \xc5\xbee proti koncu 1920-ih zasnovala Landau in Bron\xc5\xa1tejn na leningrajskem Fiztehu.'